Casa del Xeneral Riego

La Casa del Xeneral Riego, conocida tamién como Casa de la Chamborra, ye una construcción asitiada nel pueblu de Tuña, nel conceyu asturianu de Tinéu, llugar de nacencia del xeneral que-y da nome. Casa La casona ye un edificiu de tipu popular construyida hacia el sieglu XVIII que ta formada por estremaos volúmenes añadíos en dómines distintes, más una panera, quiciabes de principios del sieglu XIX. El procesu constructivu, dio como resultáu una planta en forma de “L”, pela xunión n'ángulu reutu, de dos cuerpos con volúmenes enforma estremaos nel esterior. El asitiáu nel llau oeste, ye un cuerpu cuadráu d'una sola planta, cola chariega o cocina vieya. L'otru cuerpu, ye un rectángulu, na direición norte-sur, qu'axeitase al desnivel del terrén, con fachades de distintos altores: trés plantes nos llaos norte y este, y dos nos llaos sur y oeste. La fachada sur presenta un corredor zarráu nun llateral per una torre pequeña, sofitáu por pies derechos de madera en forma de chaflán y zapates de madera. Na fachada este hai otru corredor voláu sobro ménsules de madera. Los materiales constructivos emplegaos son: mampostería revocada y mampostería a la vista nos murios, y piedra arenisca llabrada nes ménsules y bistechos. La fachada caltién un escudu d'armes, probablemente del sieglu XVI, y una placa mármole, allugada per alcuerdu del conceyu del añu 1923, na alcordanza de qu'ellí nació'l 24 d'ochobre de 1785, Don Rafael del Riego y Flórez, quien al sulevarse en Cabezas de San Juan na provincia de Sevilla, llogró que Fernando VII aceutare la Constitución de Cádiz de 1812. La Conseyería d'Educación, Cultura y Deportes del Principáu d'Asturies, iguó l'edificiu nel añu 1989. La Casa del Xeneral Riego, foi declarada pol Principáu d'Asturies, Bien d'Interés Cultural con categoría de Monumentu, por Decretu 10/1994, de 27 de xineru. Bibliografía Florencio Cobo Arias, Matilde Zarracina Valcarce y Miguel Cores Rambaud: Guía básica de monumentos asturianos. Serviciu de Publicaciones del Principáu d'Asturies. 1987. Germán Ramallo Asensio: La zona suroccidental asturiana: Tineo, Cangas del Narcea, Allande, Ibias y Degaña. Revista Liño nº 2. Universidá d'Uviéu. 1981. Esti artículu ye una obra derivada de la disposición relativa al procesu de declaración d'un bien cultural o natural, asoleyada nel BOPA númberu 39, de diecisiete de febreru de 1994, testu que ta llibre de restricciones conocíes, en virtú del derechu d'autor de conformidá col artículu 13 del Testu Refundíu de la Llei de Propiedá Intelectual (BOE númberu 97, de 22 d'abril de 1996). Ver tamién Rafael del Riego Teresa del Riego Miguel del Riego Notes Referencies Enllaces esternos Declaración de Bien d'Interés Cultural (enllaz rotu disponible n'Internet Archive; ver l'historial y la última versión). Ficha de Bien d'Interés Cultural (enllaz rotu disponible n'Internet Archive; ver l'historial y la última versión).